Dennis Flydtkjær (DD), 2024-04-18:
Tak for det.
Målet er at gøre det mere attraktivt at opstille flere VE-anlæg, og der er specielt et fokus på, at der skal være en større opbakning fra lokalbefolkningen.
Jeg tror, at de fleste er enige om, at det sidste er fuldstændig afgørende for, at man kan lykkes med en grøn omstilling – altså at de mennesker, som kommer til at leve med generne af solcellerne og vindmøllerne, får en større bid af kagen eller i hvert fald en gulerod for at kunne sige ja til det og også leve med det fremadrettet.
Så vi er sådan set enige i i Danmarksdemokraterne, at det er godt, at der er det fokus.
Konkret handler lovforslaget om, at det beløb, man skal indbetale til en grøn pulje, bliver sat op.
Det synes vi er positivt.
Der har været en udfordring med – og det tror jeg at de fleste har kunnet se derude – at mange kommuner har sat vindmøller op lige på kommunegrænsen.
Var man så uheldig at bo på den anden side af kommunegrænsen, var man ikke en del af puljen.
Så det synes jeg også er ganske fornuftigt.
Så vi synes sådan set, at de tiltag, der er i lovforslaget, er skridt i den rigtige retning, men jeg tror nu også, at effekten af det her er ret lille.
Det er ikke noget, der kommer til at flytte det vilde, for hvis man ser i lovforslaget og går ud fra den antagelse, at det lykkes med en firdobling af den samlede elproduktion fra VE-anlæg på land inden 2030, vil det betyde, at der vil komme 300 mio. kr. mere ud til lokalområderne årligt.
Det kan selvfølgelig lyde af meget med 300 mio. kr., men 300 mio. kr. fordelt ud over landet til bord-bænke-sæt eller cykelstier, eller hvad det kan blive, tror jeg altså ikke er det, der gør, at den lokale opbakning kommer til at flytte sig alverden.
Men det er trods alt rigtignok gode skridt i den rigtige retning, men det er nok ikke det, der kommer til at gøre det vilde.
Det kan man sådan set også se, hvis man kigger i høringssvarene, som jo er inde på meget af det samme.
Bl.a. Aabenraa Kommune siger, at de ikke vurderer, at det er tilstrækkeligt til at få opbakning fra naboer og lokalsamfund.
De peger på, at man måske skulle genindføre køberetsordningen.
Holstebro Kommune og Skive Kommune er også inde på, at det skaber bekymring for udrulningen af vedvarende energi, at den politiske aftale mangler konkrete og operationelle initiativer, og at aftalen ikke får kommunerne til at godkende flere ansøgninger.
De samme to kommuner plus Lemvig Kommune er inde på noget af det samme.
De oplever, at der er en stor undren derude over, at det egentlig er meget lidt, lokalbefolkningen får ud af det, i forhold til at det er nogle andre, der scorer nogle store gevinster på de her anlæg.
Så de er måske også lidt inde på det med, at det ikke er ret meget, det flytter, at man øger den grønne pulje, selv om det er et skridt i den rigtige retning.
Så vi er sådan set enige fra Danmarksdemokraternes side i det kritikpunkt, der kommer i høringssvarene.
Så vi kunne godt tænke os, at vi i udvalgsbehandlingen måske får kigget på nogle yderligere tiltag, man måske kunne tage – eller i hvert fald overveje om kunne være en del af det.
Noget af det, der bliver nævnt i høringssvarene, er f.eks., om man kunne lave en model, hvor man sælger billigere strøm til de nærmeste naboer.
Det er et af de initiativer, man kunne overveje.
Man kunne kigge på, at de øgede skatteindtægter, som kommunerne får, skal undtages fra den kommunale udligning.
Det hjælper jo sådan set ikke ret meget, hvis kommunen får nogle indtægter og så skal aflevere det hele i den kommunale udligning.
Man kunne også i større grad sikre en bedre fordeling af gevinster, f.eks. ved at forbedre VE-bonusordningen.
Så der er en masse initiativer, vi godt kunne tænke os at få fokus på i udvalgsbehandlingen, i forhold til om man kunne gøre noget mere, for at der faktisk kommer en større lokal opbakning.
Som nævnt i starten synes vi, at det her er et skridt i den rigtige retning, men at det ikke er nok.
Derfor har vi også stillet nogle udvalgsspørgsmål – 7 styk tror jeg det er indtil videre –
Det vil vi selvfølgelig gerne have svar på.
Men vi forventer da at kunne støtte lovforslaget, fordi det trods alt er et skridt i den rigtige retning.